En fynsk ingeniørvirksomhed står foran noget, der ligner et meget stort gennembrud i en svær tid. Den store britiske flåde har valgt Odense-firmaets design til sine næste fem fregatter.

Annonce

Den britiske flåde vil have fem nye fregatter, og de skal ligne de danske. Det er rigtig godt nyt for Odense Maritime Technology (OMT), som har designet skibene, og som ellers er i noget, der ligner en krise. De kommende engelske krigsskibe er baseret på de danske fregatter af Ivar Huitfeldt-klassen, som blev bygget på Lindøværftet op til dets lukning. Det er tidligere Lindøansatte, der nu har tilpasset deres gamle tegninger til de engelske krav, og som formentlig skal være rådgivere under konstruktionen. Odense Maritime Technology, som blandt andet beskæftiger mange ingeniører og andre teknikere fra Lindøværftet, er et af selskaberne i konsortiet Arrowhead 140, som netop har vundet en konkurrence med andre konsortier om at levere ordren. Den endelige kontrakt med Royal Navy på 10,5 milliarder kroner er dog ikke underskrevet endnu.

Annonce

Design fra handelsskibe

Den nye fregattype bliver enklere, mindre og billigere i forhold til andre nye krigsskibe, der er på vej til den britiske flåde. Byderne skulle fortælle, hvilket skib de kunne levere til en fast pris på lidt over to milliarder kroner pr. skib. Til sammenligning er flåden i øjeblikket ved at få bygget otte fregatter af en tungere klasse, der vil koste over otte milliarder kroner pr. styk. De danske fregatter har ifølge engelske hjemmesider for flådeinteresserede vakt opsigt i flådekredse, fordi de er relativt billige men alligevel har bevist deres værd i praksis. De er modsat sædvanen i høj grad baseret på principper fra kommerciel skibsbygning - især hos A.P. Møller Mærsk og Lindøværftet. Det indædte fokus på prisen i det nye projekt har fået nogle engelske kritiker til at kalde resultatet for Lidl-fregatter. Selv i forhold til de danske modeller, bliver skibene skrabede på grund af et mere elementært udstyr af våben og radarer. På forhånd havde det danskprægede bud fået ros for blandt andet størrelse og et fleksibelt design, der betyder, at det er relativt enkelt at ændre på udstyret. Skibene skal bygges af virksomheden Babcock på dens værft i nærheden af Edinburgh i Skotland fra slutningen af 2019 til 2023.

Annonce

Kæmpeunderskud